  Виталий Пронин Министр Иван Новиков: Удмуртиын 12 сюрс пала семьяос улон интызэс выльдӥзы. Ваньмыз сямен - ипотека чотын.Журналистъёсын пумиськылӥз лэсьтӥськонъя, архитектурая но улон инты политикая министр Иван Новиков. Шуиз: лэсьтӥськон удыс огсыр азинтӥське, сюлмаськыны мугъёс ӧвӧл. Тыриськонъёс синӥзыЭлькун бюджетын туэ лэсьтӥськон удыслы 2,9 миллиард манет чакламын. Азьло аръёсын ӵошатыса, со шӧдскымон тросгес. Оскон, пе, вань, та лыдпус ар ӵоже уката йылоз шуыса.- Элькун кивалтэт лэсьтӥськон удысэз уг вунэты, - пусйиз министр. - 2016-тӥ арын но, экономикаын секыт югдур шоры учкытэк, лэсьтӥськисьёсты ӧз кушты. 2016-тӥ ар кутсконын удыслы 2,3 миллиард манет пала тыриськонъёс люкаськемын вал, туннэ нуналлы кылемын на ог 250 миллион манетэз гинэ.Кылем арын 650 сюрс квадрат метр улон инты ӝутэмын. Тамындазэ ик пуктыны чакламын туэ но. Министр лыдъямъя, та ужпум вормонтэм ӧвӧл. Али, кылсярысь, элькунамы трос квартираем 99 коркаос пуктӥсько - отын ог 1 миллион квадрат метр пала инты луоз. Улон инты басьтӥсьёслы ёрмон уз луы, пе.- Кылем арын элькунысьтымы 12 сюрс пала семья улон интызэ выльдӥз, - пусйиз Иван Геннадьевич. - Валамон, ваньзы сямен - ипотекаен, банкысь оглом 14,4 миллиард манет пала пунэмаськизы. Валля арен ӵошатыса, со ог 20 процентлы тросгес. Туэ ар озьы ик огсыр кутскиз. Кылем арын 650 сюрс квадрат метр улон инты ӝутэмын. Тамындазэ ик пуктыны чакламын туэ но.Азинтӥське социальной удыслы юртъёс пуктон. Ар кутсконын федерал программая усьтэмын Ижысь «Столичный» микрорайонын 825 нылпилы школа. Али со программая ик пуктӥсько Ижысь Прасовский пролкаын, Можгалан но Алнашын школаос. Тодмо ни: Можгаласез туэ ик усьтӥськоз - Москва талы коньдон висъяны соглаш кариськиз. Мукетъёсаз школаосын но лэсьтӥськон ужъёс йылпумъяськон калэ вуозы, федерал казнаысь ватсаса коньдон сюриз ке, соосты озьы ик усьтыны луоз.- Школаос пуктонъя кун программа чакламын 2025-тӥ арозь, - пусйиз Иван Новиков. - Со чот эшшо кӧня ке школа усьтӥськыны кулэ Ижын, Кезын, Эгралан, Пичи Пургалан, Вавож ёросысь Бадӟым Кионын но Дэри ёросысь Шор Постолын.Гурт спортсменъёслэн тол но гужем шудонъёссы ортчон интыосын одно усьтӥсько стадионъёс, куас базаос яке йӧ катокъёс - та сям азинтэмын луоз. Кылем арын 25 фельдшер-акушер пунктъёс усьтэмын, выльёсыз ужаны ӧдъялозы туэ но.Пӧяськыны шедемъёс уз вунэЭлькунысьтымы ог сюрс адями пӧяськеме шедиз, улон инты басьтыны коньдон тырыса. Кызьы таӵеослы юрттоно - кивалтћсьёс амал утчало.Иван Новиков верамъя, котькуд пӧям дольщиклэн югдурез аслаз: одӥгъёсызлы юрттон амалъёс али ик адӟисько ни, мукетъёсызлэн сюлмаськонъёссылэн йылзы-пумзы ӧвӧл ай.- Куд-ог коркаосын вань квартираос вузаса вуттымтэ, - пусйиз министр. - Таӵе учыръёсы югдурез тупатыны капчигес. Ипотекая корпорациос со квартираосты басьто, вузало, поттэм коньдонэн лэсьтӥськонэз азинтыны луэ. Нош куд-ог коркаосын вань квартираос вузамын ни, кытчы коньдонэз луэмын - валантэм. Лэсьтӥськонэз азинтыны номырин. Кылсярысь, таӵе югдур кылдэмын Ижысь Петров урамысь 49-тӥ номеро юртэн, «Родниковый край» кооперативын.Таӵе учыръёсы, пе, оло, квартира дунэз берыктыны быгатозы страховой компаниос. Ӧз ке, ныпъетэз ас вылаз басьтоно луоз кун. Утчалоз выль застройщикез - юртъёсты со пумозяз мед ӝутоз. Та понна солы лэсьтӥськыны дунтэк музъем висъяськоз.Газ кыскыны юрттӥсько гуртоосЧагыр эстӥськон кысконлы элькун бюджетын 300 миллион манет чакламын, кылем арынлэсь со кӧнялы ке тросгес.Газ вуэмын городысь 82 процентаз но гуртъёсысь 42 процентаз юртъёсы. 100 процент карон понна кысконо на, пе, 17 сюрс иськем пала гумыос. Туннэ-ӵуказе быдэстымон ужпум ӧвӧл со. Но элькунмы интыяз уг лёгаськы. Кылем арын, кылсярысь, 280 иськем гумыос кыскемын, туэ тросгес луыны кулэ. И. Новиков верамъя, гуртоос но та уже пыриськыны пумит уг луо.- Газ пыртыны кулэ луись коньдонлэсь оглюкетсэ - ог 30 процентсэ - соос асьсэос тыро, - шуиз чиновник. - Со понна газ гумыосты кыскиськом корказы дӥнёзь ик, азьло  гурт дорозь гинэ вуттӥськом вал.Лыдӟиськонни выльдӥськозЭлькунысьтымы Национальной библиотекаез выльдонлы 600 миллион манет пала кошкоз.Туэ май толэзе библиотекалэн проектэз дась луыны кулэ ни. Вылтуссэ утьыны чакламын. Выль сямен пуктозы притыксэ гинэ, кытчы интыяськозы фондъёс. Алилэсь соос бадӟымгес луозы.Лэсьтӥськон ужъёс кутскыны кулэ 2018-тӥ арын.Элина Кумачёва   Теги: Удмуртиезазинтон  